Jy is hier: Tuis So aanbid ons Preke So aanbid ons Preke Hervormingsondag Psalm 24 Preekskets met die oog op die ingebruikneming van die nuwe Liedboek van die Kerk op Hervormingsondag.
| | Trefslae: 4899
Preekskets met die oog op die ingebruikneming van die nuwe Liedboek van die Kerk op Hervormingsondag
1. EKSEGETIESE OPMERKINGS
Die Psalm bestaan waarskynlik oorspronklik uit drie dele wat redaksioneel saamgevoeg is as ‘n himne met die oog op liturgiese gebruik tydens die viering van die koningskap van God. Antieke liturgiese materiaal is gebruik en saamgevoeg tot ‘n fyn literêre struktuur.
verse 1-2 begrond die koningskap van God in die skepping en die onderwerping van die chaosmagte van die waters;
verse 3-6 spel die voorwaardes uit vir diegene wat God wil aanbid en dien;
verse 7-10 besing die koningskap van God in militêre taal, met gebruikmaking van assosiasies van die ark wat die teenwoordigheid van God simboliseer.
2. Eksegetiese skopus
Eksegeties sou ‘n mens die skopus kortliks soos volg kan formuleer:
God is koning. Die erkenning daarvan roep die mens op tot lof en aanbidding. Dit vra van ‘n mens morele integriteit.
3. Homiletiese meditasie
Die Psalm wil die indikatief proklameer dat God die ewige Koning is. Dit word duidelik in die skepping, maar ook in die geskiedenis. Die besef daarvan bring die mens in beweging om sy nabyheid op te soek en in sy teenwoordigheid te leef. Die wete dat ‘n mens slegs in die teen-woordigheid van die heilige God van orde kan kom as daar by jou morele integriteit is, maak ‘n mens huiwerig en bang. Die begeerte om sy wil te doen, gedra deur die belofte en die verwagting dat jy in sy teenwoordigheid dit deelagtig sal word, bring tog die begeerte en vrymoedigheid om sy teenwoordigheid op te soek. Dit loop uit op liturgiese viering! Die lewe in God se teenwoordigheid bring orde in die chaos en morele integriteit.
4.1 Ter voorbereiding van die erediens
In Psalm 24 staan daar:’Die aarde en alles daarop behoort aan die Here, want Hy het die fondamente daarvan in die seë gelê en dit stewig gevestig in die waters’. Dit is hierdie Skepper Koning wat ons in die erediens wil ontmoet. Kom ons besing sy lof. Een of meer van die volgende liedere word gesing: Gesang 184; 192; 196; 199; 464.
Liturg: ‘Wie mag die berg van die Here opgaan en wie mag in sy heiligdom staan?’ (Psalm 24:3)
Gemeente: Psalm 24:2
Liturg: Genade vir julle en vrede van God onse Vader en die Here Jesus Christus.
Gemeente: Psalm 24:3 en 4.
4.4 Wet van God
Voorleser: Wat vra God van ons? God se wet eis liefde van ons. Hoor hoe som Jesus die wet vir ons op in Matteus 22:35-40
Gemeente: Gesang 238:1, 3, 4 en 5.
Voorleser: Lees Romeine 10:9 en 10.
Gemeente: Gesang 259 of 260.
Liturg: Psalm 24:5-10
Gemeente: Psalm 24:5, 6 en 7
Liturg: Kom ons smeek God om deur sy Heilige Gees ons ontvanklik te maak vir sy woord.
Liturg: In die prediking word gehandel oor Psalm 24, maar in die besonder die betekenis van die woorde van vers 8: ‘Wie is hierdie magtige koning?’
(Vir preek, kyk punt 5 onder)
Gemeente: Gesang 165:1 en 2.
Liturg: Die genade van die Here Jesus Christus en die liefde van God en die gemeenskap van die Heilige Gees, sal by julle almal wees.
Gemeente: Gesang 312.
‘n Amptelike staatsbesoek van ‘n koning of president aan ‘n ander land gaan met ‘n groot seremonie en ophef gepaard. Reeds by so ‘n hooggeplaasde se aankoms op die lughawe word die rooi tapyt uitgerol. ‘n Militêre erewag, kanonskote, die nasionale saluut en ‘n orkes wat die lande se volks-liedere speel, verleen luister aan die gebeure. Dit word gewoonlik opgevolg deur ‘n swierige staats-banket waarheen slegs ‘n klein klompie uitgesoekte gaste genooi word. Die publiek is hoogstens toeskouers by sulke geleenthede. Hulle kan by die lughawe, of langs die strate in afgesperde ge-biede die gebeure aanskou. Die mistiek wat sulke geleenthede omring hou selfs vir ons moderne mense ‘n groot bekoring in. Skares drom langs die strate saam, of sit vasgenael voor hulle televisie-stelle. Die simbole en rituele wat met so ‘n geleentheid gepaardgaan laat mense iets ervaar van die belangrikheid en gesag van die besoeker.
Hoekom is ons eredienste dan dikwels koud en vervelig? Daar kan baie redes daarvoor wees. Miskien is dit omdat ons nie meer die verwagting koester dat ons die ewige Koning hier sal ontmoet nie. Dalk is dit omdat ons nie meer werklik glo dat Hy die heerser oor alles is wat ook in die chaos van ons lewe nuwe sin en betekenis kan gee nie. Luister weer mooi na die Woord van God; ‘Wie is Hy hierdie magtige Koning? Die Here, die almagtige, Hy is die magtige Koning’.